BA AVSLØRER: Det bekrefter politiadvokat Ole Bjørn Mevatne overfor BA lørdag.

Korrupsjonsanklagene dreier seg om at en grunneier i Bergen kommune skal ha betalt en eller flere kommunalt ansatte for å få sin sak gjennom i det kommunale apparatet.

LUKKEDE DØRER

De tre ble fengslet bak lukkede dører onsdag og torsdag denne uken.

Rolf Knudsen er forsvarer for politikeren.

– Min klient nekter straffskyld. Saken er en stor påkjenning for ham, men han vil samarbeide med politiet og vi håper saken får en snarlig avklaring, sier Knudsen til BA.

FENGSLET I FIRE UKER

Etter at BA omtalte ryktene natt til lørdag og i lørdagens papiravis, letter politiet nå litt på sløret.

– Jeg kan bekrefte at en bystyrerepresentant og to forretningsmenn i Åsane er siktet for grov korrupsjon og at retten har funnet skjellig grunn til mistanke. Alle er fengslet for fire uker, de to første i full isolasjon. To av dem har anket fengslingen til lagmannsretten, sier Mevatne til BA.

Politiadvokaten vil ikke opplyse alder på de siktede, eller hvilket politisk parti den siktede politikeren tilhører.

– Skal politikeren angivelig ha fått tilgang til et stort beløp?

– Alt er relativt, men vi mener grovheten ligger i handlingens karakter, sier Mevatne.

Ifølge siktelsen skal pengebeløpet ha gått mellom de siktede, hvor motivet skal ha vært et ønsket resultat i en kommunal sak.

Siktelsen mot politikeren lyder på grov korrupsjon – med en strafferamme på inntil ti års fengsel. (Se faktaboks til høyre i artikkelen).

TILBAKE I 2012

Ifølge politiadvokaten skal det straffbare forholdet ha skjedd for en tid tilbake, i 2012.

Politiet etterforsker saken for fullt. De siktede ble arrestert mandag denne uken, og samtlige ble fremstilt for fengslingsmøter som ikke var berammet i offentlige lister eller opplyst til mediene.

Politiet har tatt beslag i elektronisk utstyr og lagringsmedier.

BA har fra kilder fått opplyst at en grunneier i Bergen kommune skal ha betalt en eller flere kommunalt ansatte for å få sin sak gjennom i det kommunale apparatet.

Kommunen varslet politiet om saken for tre uker siden.

Advokat Einar Drægebø er forsvarer for en av de siktede forretningsmennene i Åsane.

– Han nekter straffskyld og har påanket kjennelsen. Jeg kan ikke kommentere innholdet i saken, men jeg vil mane mediene til nøkternhet i dekningen av saken, sier Drægebø til BA.

GIKK TIL POLITIET

Kommunaldirektør Robert Rastad bekrefter overfor BA at kommunen har gått til politiet med en sak, men sier at han ikke kan bekrefte innholdet i saken. Han omtaler saken som «et rykte» kommunen har informert politiet om.

–Et rykte kom oss for øret, som vi umiddelbart gikk til politiet med og ba dem etterforske, sier Rastad.

–Hva gikk dere til politiet med?

–Det kan jeg, så lenge de etterforsker saken, ikke kommentere. Vi fikk høre at det skal ha kunnet skje helt uakseptable ting, og vi gikk umiddelbart til politiet med det. Vår oppfatning et at de tar dette svært alvorlig – noe vi er glade for, sier Rastad.

Han vil ikke kommentere hvordan saken ble kjent for ledelsen i kommunen.

MÆLAND BEKREFTER

Byrådsleder Monica Mæland bekrefter at saken oppsto fra «et rykte» om at noen hadde fått gjennom en sak i Bergen kommune ved å betale for det. Hvilken type sak det gjelder, vet hun ikke noe om, sier hun.

–Vi har selvfølgelig nulltoleranse for slike ting, og valgte å gå til politiet med det. De får vurdere om dette er en sak. Det vet jeg faktisk heller ingenting om, sier Mæland.

Hun vil ikke si noe om hvordan «ryktet» tilfløt henne, eller under hvilke omstendigheter.

–Det ville ikke være riktig av meg å si.

–Går dere ofte til politiet med «rykter», og ber dem etterforske dem?

–Nei, svarer Mæland.

– INGEN KOMMENTAR

Advokat Svein Aage Valen er forsvarer for en av de siktede i saken, men Valen vil verken bekrefte eller avkrefte at han har en klient som er under korrupsjonsetterforskning.

Kommunaldirektør Anne-Iren Fagerbakke for byutvikling, klima og miljø, visste om «ryktet» da BA kontaktet henne fredag, men sier at hun ikke har hørt noe fra politiet, og at hun antar at hun ville gjort det dersom saken dreide seg om noen hun har ansvar for i byggesaksavdelingen.